Пролет (Георги Веселинов)
При нас е пролетта пристигнала
от юг на вятъра с крилете – 
покривка снежна се е вдигнала,
цъфти при всяко храстче цвете.

Разбити са окови ледени,
поточе пъргаво потече,
потръпват клоните наведени – 
дошла е млада пролет вече!

Събуждат се от сън градините
усмихват ѝ се пъпки млади,
расте пшеницата по нивите,
трева в зелените ливади...

Добре дошла, пролет, във земята ни
през чуки, равнини, дъбрави;
разливай слънце над полята ни
да бъдем всички бодри, здрави!

 Стихотворения